今時今日,體育運動早已經唔係一個人的奮鬥,長跑運動會有配速員幫跑手衝紀錄,精英運動員背後亦有好多科研成果嘅支持。話說香港中文大學喺大學體育中心新翼開設一個全新健身室,可以現場測量運動員嘅「乳酸閾值」,正正可以了解運動員喺高強度運動嘅配速上限,令團隊可以幫入讀中大嘅精英運動員調整個人化嘅訓練計劃。
除此以外,新健身室仲增設好多設備,包括可以即時提供力量、爆發力、下肢對稱性等數據嘅新型測力板,仲有時光閘、測速槍同埋手握測力器等,可以幫助監察運動員訓練進度同疲勞程度。中大體育部主任梁鳳蓮話,新健身室嘅新型運動器材,配合埋專屬可以監察訓練嘅程式,可以監察訓練進度,可以用嚟設定訓練目標,除咗可以提升訓練效率,仲可以減低運動員受傷嘅機會。
中大QS學科排名體育相關學科全國第一
大學教育資助委員會2022年設立「學生運動員學習支援及入學計劃」,有60%經計劃入讀中大嘅運動員會選擇修讀五年制教育學士(健康與體育運動科學)或兩年制理學士(運動科學與健康教育)學位課程。兩個學科喺2024QS世界大學學科的相關學科排名中位列全國首位及全球第41位。